**Vabariigi Valitsuse 22. detsembri 2011. a määruse nr 171**

**„Strateegiliste kaupade nimekiri“ muutmise määruse eelnõu**

**seletuskiri**

**1. Sissejuhatus**

**1.1. Sisukokkuvõte**

Eelnõuga muudetakse Vabariigi Valitsuse 22. detsembri 2011. aasta määrust nr 171 „Strateegiliste kaupade nimekiri“ (edaspidi *määrus*).

Muudatuste eesmärk on ajakohastada sõjaliste kaupade nimekiri ja võtta Eesti õigusesse üle Euroopa Liidu Komisjoni direktiiviga 2023/277/EL (edaspidi ka *direktiiv*) kehtestatud kaitseotstarbeliste toodete nimekiri.

Euroopa Komisjon direktiiviga 2023/277/EL ajakohastati ja muudeti Euroopa Parlamendi ja nõukogu direktiivi 2009/43/EÜ lisas esitatud kaitseotstarbeliste toodete nimekirja, sest 21. veebruaril 2022 võttis nõukogu vastu ajakohastatud sõjaliste kaupade ühtse nimekirja 2022/C 100/03 (ELT C 100, 01.03.2022, lk 3–35) ning direktiivi lisa peab täpselt vastama sõjaliste kaupade ühisele Euroopa Liidu nimekirjale.

20. veebruaril 2023 ajakohastas ja asendas Euroopa Liidu Nõukogu sõjaliste kaupade ühise Euroopa Liidu nimekirja, mille nõukogu oli vastu võtnud 21. veebruaril 2022.

Muudatused on vajalikud tulenevalt Wassenaari kokkuleppe organisatsiooni (*Wassenaar Arrangement on Export Controls for Conventional Arms and Dual-Use Goods and Technologies*) ja Euroopa Liidu nõuetest. Ühtlasi täiendatakse määrust normitehnilise märkusega.

**1.2. Eelnõu ettevalmistaja**

Eelnõu ja seletuskirja on koostanud Välisministeeriumi sanktsioonide ja strateegilise kauba osakonna nõunik Mait Martinson (637 7251; mait.martinson@mfa.ee) ning selle on üle vaadanud juriidilise osakonna 3. büroo (riigisisese õiguse büroo) jurist Merike Alep (637 7422; merike.alep@mfa.ee).

**1.3. Märkused**

Eelnõu on seotud Euroopa Liidu Nõukogus vastu võetud sõjaliste kaupade ühise nimekirjaga 2023/C 72/02 (ELT C 72, 28.02.2023, lk 2–37) ja Euroopa Komisjoni direktiiviga 2023/277/EL (ELT L 42, 10.02.2023, lk 1–39).

Eelnõu ei ole seotud muu menetluses oleva eelnõuga.

**2. Eelnõu sisu ja võrdlev analüüs**

Strateegilise kauba seaduse § 2 lõike 10 kohaselt kehtestab Vabariigi Valitsus määrusega strateegiliste kaupade nimekirja, mis sisaldab sõjaliste kaupade, kaitseotstarbeliste toodete, inimõiguste rikkumiseks kasutatavate kaupade ja kahesuguse kasutusega kaupade nimekirja.

Eelnõu koosneb kahest punktist.

**Määruse lisa 1 muutmine**

Punktiga 1 kehtestatakse uues sõnastuses määruse lisad sõjaliste kaupade ja kaitseotstarbeliste toodete nimekiri.

Uue sõnastusega lisas 1 on esitatud ajakohastatud **sõjaliste kaupade nimekiri** (edaspidi ka *nimekiri).*

Sõjaliste kaupade uues nimekirjas on arvestatud muudatustega, mis lepiti kokku Wassenaari kokkuleppe organisatsiooni 2022. aasta detsembris toimunud plenaarkohtumisel. Sellest tulenevalt valmistas Euroopa Liidu Nõukogu ette ühise sõjaliste kaupade nimekirja 2023/C 72/02, mis on aluseks määruse lisas 1 esitatud nimekirjale.

Nimekirjas kasutatakse läbivalt mõisteid, mis on jutumärkides ja mille tähendused on ära toodud nimekirja lõpus. Need tulenevad Wassenaari režiimi sõjaliste kaupade nimekirjas ja Euroopa Liidu sõjaliste kaupade ühises nimekirjas kasutatud mõistetest ja definitsioonidest.

Peamised muudatused sõjaliste kaupade nimekirjas puudutavad järgmisi kaubakategooriaid ja kasutatud mõisteid. Peale nende on nimekirjas tehtud üksikuid keelelisi muudatusi.

**ML1 - Sileraudsed tulirelvad kaliibriga alla 20 mm ja teised käsitulirelvad ning automaattulirelvad kaliibriga 12,7 mm (kaliiber 0,50 tolli) või alla selle, lisavarustus ja spetsiaalselt neile loodud komponendid ning olulised osad:**

Kategooria punkti d. relvade lisaseadmete nimistu 3. alapunktis ’relvaalused’ on lisatud tehniline märkus, mis täpsustab, et ML1.d.3 kohaldamisel tähendab ’relvaalus’ kinnitusrakist maismaa-, õhu- ja veesõidukile või struktuurile.

Märkus 1 punkt d. ’laskekõlbamatuks muudetud tulirelvad’ juurde on lisatud tehniline märkus, milles avatakse täpsemalt termini sisu.

Lisatud täiendav riiklik kontrollartikkel EST3 (järgmised punktides ML1.a., ML1.b. või ML1.c. nimetatud relvade jaoks loodud lisavarustus, komponendid ning olulised osad) alapunktidega a, b, c, ja d. Muudatuse eesmärk on viia sõjaliste kaupade nimekiri vastavusse relvaseaduses kasutatud määratlustega (tulirelva olulised osad, lisaseadmed, spetsiaalselt konstrueeritud komponendid) ning samas säilitada kontrollnimekirjade rahvusvaheliselt tunnustatud olemasolevat numeratsiooni. EST3 alapunktid a, b, c, ja d sisaldavad uut sõnastust ja varasemalt kategooria ML1 punktide d.7 ja e. ümberpaigutust.

**ML4 - Pommid, torpeedod, reaktiivmürsud, raketid, muud lõhkekehad ja lõhkelaengud ning nendega seotud seadmed ja lisavarustus ning spetsiaalselt nendele loodud komponendid:**

Kategooria punktis a. on muudetud sõnastust (’tooted’ asemel ’seadmed’, lisatud ’täitepadrunid’) ja lisatud tehniline täpsustav märkus (NB) kategooriates ML1 ja ML2 mainitud relvade ja laskemoona määratlemiseks.

Punkt b. märkus 1 alapunktis a. on muudetud sõnastus (mobiilne gaasiveeldamisvarustus), mis vähendab erisusi ja muudab kontrolli rangemaks.

**ML10 –** **„Õhusõidukid”, „õhust kergemad õhusõidukid”, „mehitamata õhusõidukid“, „õhusõidukite” mootorid ja varustus, nendega seotud varustus ja komponendid, mis on spetsiaalselt loodud või kohandatud sõjaliseks kasutuseks:**

Kategooria punkti f. märkus 1 täpsustab, et maapealsed seadmed hõlmavad ka laeva pardal asuvat survetankimise varustust ja seadmeid.

Märkus 2 lisab kontrolli alt välja jäävate mitte-sensitiivsete kaupade nimistu (veotiislid; kaitsematid ja -katted; redelid, astmed ja platvormid; tõkiskingad, kinnitusrihmad ja -varustus). Muudatus viib kontrolli tehnoloogiliselt põhjendatuks ja selgemaks.

**ML11 - Elektrooniline varustus, „kosmosesõidukid” ja komponendid, mida ei ole nimetatud mujal sõjaliste kaupade nimekirjas:**

Kategooria punkti b täpsustus selgitab „satelliitnavigatsiooni süsteemi“ teenuste vastuvõtu, toime ja takistamiseks loodud seadmete ning spetsiaalselt nendele seadmetele loodud komponentide määratlemist.

**ML13 – Soomus- või kaitsevarustus ja konstruktsioonid, nende komponendid ning seadmed:**

Kategooria punkt c. määratlus „kiivrid ning spetsiaalselt nende jaoks projekteeritud komponendid ja seadmed“ on uuesti sõnastatud ja lisatud täiendav kaskaadesitlus; lisatud märkus 2 (kiivrid, mida ML13.c. ei hõlma); märkus 5 (ML13.d.1 ei hõlma kaitseprille) ja täpsustav tehniline märkus (NB) laserkaitseprillide kohta.

**ML15 - Spetsiaalselt sõjaliseks kasutuseks loodud pildistamise ja vastumeetmete seadmed ja spetsiaalselt nendele loodud komponendid ja lisavarustus:**

Täpsustatud „esimese põlvkonna kujutisvõimendid“ puudutav tehniline märkus (NB). Muudatus viib kontrollnimekirja vastavusse valdkondlike tehnoloogiliste muutustega.

**ML18 – „Tootmis“varustus, katsekeskkonna rajatised ja nende komponendid:**

Muudetud sõnastuses kategooria punkt b. (lisandunud täpsustus, et mõeldakse *mujal sõjaliste kaupade nimekirjas nimetamata* katsekeskkonna rajatisi ja varustust). Muudatus tagab laiema, kuid samas selgema määratluse.

**EST2 - Muud riigi julgeoleku ja avaliku turvalisuse tagamiseks (sh massirahutuste ohjamiseks) kasutatavad kaubad:**

Lisatud kategooria punkt e. (seadmed, mille kasutamine võib ohustada riigi julgeolekut või avalikku korda). Muudatus tagab mujal määratlemata riigi julgeolekut või avalikku korda ohustavate kaupade määratluse ning vastavuse valdkondlike tehnoloogiliste muutustega.

**Määruse lisa 2 muutmine**

Punktiga 1 kehtestatakse uues sõnastuses ka määruse lisa 2, kus on esitatud **kaitseotstarbeliste toodete nimekiri**.

Kaitseotstarbeliste toodete nimekirja uuendamise vajadus tuleneb direktiivist 2023/277/EL, mille lisaga asendatakse seni kehtinud kaitseotstarbeliste toodete nimekiri.

Komisjon võttis direktiivi vastu 5. oktoobril 2022 ning selle rakendamiseks pidid liikmesriigid vajalikud õigusaktid vastu võtma ja avaldama hiljemalt 31. maiks 2023 (art 2). Nimetatud norme kohaldatakse alates 7. juunist 2023.

**2) Normitehnilise märkuse muutmine**

Eelnõu punktiga 2 muudetakse määruse normitehnilist märkust ning täiendatakse seda viidetega Euroopa Liidu Nõukogus vastu võetud sõjaliste kaupade ühisele Euroopa Liidu nimekirjale 2023/C 72/02 (ELT C 72, 28.02.2023, lk 2–37) ja kaitseotstarbeliste toodete uuendatud nimekirja kehtestavale Euroopa Komisjoni direktiivile 2023/277/EL (ELT L 42, 10.02.2023, lk 1–39).

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega ja sõjaliste kaupade ühise Euroopa Liidu nimekirjaga.

**4. Määruse mõjud**

Määruse rakendamisega ei kaasne olulist sotsiaalset, sh demograafilist mõju, ega olulist mõju elu- ja looduskeskkonnale, regionaalarengule, riigiasutuste ja kohaliku omavalitsuse korraldusele ning ettevõtlusele.

Määruse rakendamisel on mõju riigi julgeolekule ja välissuhetele. Strateegiliste kaupade kontrolli meetmete üldiseks eesmärgiks on tagada rahvusvaheline ja riiklik julgeolek. Selle paremaks saavutamiseks uuendatakse nii Euroopa Liidus kui ka ekspordikontrolli režiimides strateegiliste kaupade nimekirju ning nende nimekirjade rakendamine Eestis aitab ühe tegurina kaasa Eesti ja rahvusvahelise julgeoleku tagamisele.

Direktiivi 2009/43/EÜ lisaga ette nähtud kaitseotstarbeliste toodete nimekiri asendatakse direktiiviga 2023/277/EL kehtestatud uue nimekirjaga. Eesmärgiks on lihtsustada ja ühtlustada kaitseotstarbeliste toodete Euroopa Liidu sisese veo tingimusi, et edendada Euroopa kaitsevarustuse siseturu nõuetekohast toimimist ning Euroopa kaitsealase tehnoloogilise ja tööstusliku baasi arengut. Peamiselt puudutab direktiiv Euroopa Liidu liikmesriikide kaitsejõudusid, Euroopa kaitseettevõtjaid, rahvusvahelisi ja valitsusvahelisi organisatsioone, liikmesriikide vahelisi relvastusalaseid koostööprogramme, katastroofi korral humanitaarabiga või eriolukorras annetusega seotud vedusid.

Määruse rakendamisega seoses tekib teavitamisvajadus, mille tõttu peab Välisministeerium korraldama teabepäevi ning jagama teavitusmaterjale (paberil ja elektrooniliselt). Otseselt puudutab teavitusvajadus strateegilise kaubaga tegelevaid ettevõtjaid ja riigiasutuste töötajad (kaitsepolitsei, politsei, toll), aga ka strateegilise kauba veoga seotud ettevõtteid.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamiseks ei ole vajalikud kulutused riigieelarvest. Määruse rakendamisega ei teki lisatulusid.

Määruse rakendamine toob Välisministeeriumile kaasa administratiivse lisakulu (seminaride korraldamine, teavitusmaterjalide koostamine, veebilehe uuendamine), mis kaetakse ministeeriumi eelarvest.

**6. Määruse jõustumine**

Määrus jõustub üldkorras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitati eelnõude infosüsteemi EIS kaudu kooskõlastamiseks Kaitseministeeriumile, Majandus- ja Kommunikatsiooniministeeriumile, Rahandusministeeriumile ning Siseministeeriumile.